b'\n_START_ARTICLE_\nAici sunt tigri\n_START_SECTION_\nR de la rachet\xc4\x83\n_START_PARAGRAPH_\nPovestirea a fost publicat\xc4\x83 pentru prima dat\xc4\x83 \xc3\xaen acest volum \xc8\x99i poveste\xc8\x99te despre adolescen\xc8\x9ba tinerilor care a\xc8\x99teapt\xc4\x83 s\xc4\x83 fie selecta\xc8\x9bi \xc3\xaen r\xc3\xa2ndul astronau\xc8\x9bilor. C\xc3\xa2nd unul dintre ei prime\xc8\x99te, \xc3\xaen sf\xc3\xa2r\xc8\x99it, vestea c\xc4\x83 a fost admis s\xc4\x83 \xc3\xaenceap\xc4\x83 instruirea \xc3\xaen spa\xc8\x9biu, afl\xc4\x83 c\xc4\x83 nu are voie s\xc4\x83 se laude cu asta \xc3\xaen fa\xc8\x9ba prietenilor, ci trebuie s\xc4\x83 p\xc4\x83streze cel mai strict secret.\n_START_SECTION_\nSf\xc3\xa2r\xc8\x99itul \xc3\xaenceputului\n_START_PARAGRAPH_\nPublicat\xc4\x83 pentru prima dat\xc4\x83 de Doubleday \xc3\xaen volumul A Medicine for Melancholy ap\xc4\x83rut \xc3\xaen 1959, povestirea descrie ultimele clipe dinaintea primului zbor spa\xc8\x9bial.\n_START_SECTION_\nFluierul de cea\xc8\x9b\xc4\x83\n_START_PARAGRAPH_\nBradbury sus\xc8\x9bine c\xc4\x83 ideea acestei povestiri i-a venit c\xc3\xa2nd a v\xc4\x83zut ruinele unui montagne russe demolat de pe plaja din Los Angeles, ale c\xc4\x83rui \xc8\x99ine sugerau scheletul unui dinozaur. Titlul original sub care povestirea a ap\xc4\x83rut ini\xc8\x9bial \xc3\xaen edi\xc8\x9bia din 23 iunie 1951 a publica\xc8\x9biei The Saturday Evening Post a fost The Beast from 20,000 Fathoms. La data public\xc4\x83rii ei se turna un film cu o tem\xc4\x83 similar\xc4\x83, al c\xc4\x83rui titlu provizoriu era Monster from Beneath the Sea. Produc\xc4\x83torii, care au vrut s\xc4\x83 se bucure de reputa\xc8\x9bia \xc8\x99i popularitatea lui Bradbury, au cump\xc4\x83rat drepturile de autor ale povestirii \xc8\x99i au schimbat titlul filmului, monstrul care ap\xc4\x83rea \xc3\xaen el av\xc3\xa2nd la baz\xc4\x83 ilustra\xc8\x9bia din The Saturday Evening Post. La r\xc3\xa2ndul s\xc4\x83u, Bradbury a schimbat titlul povestirii \xc3\xaen Fluierul de cea\xc8\x9b\xc4\x83, ea capt\xc3\xa2nd aten\xc8\x9bia lui John Huston, care a l-a angajat pe scriitor s\xc4\x83 realizeze scenariul versiunii din 1956 a filmului Moby Dick._NEWLINE_Povestirea relateaz\xc4\x83 istoria a doi b\xc4\x83rba\xc8\x9bi care str\xc4\x83juiesc un far izolat. Unul dintre ei descoper\xc4\x83 c\xc4\x83 fluierul de cea\xc8\x9b\xc4\x83 al farului atrage un monstru subacvatic care tr\xc4\x83ie\xc8\x99te \xc3\xaen ad\xc3\xa2ncuri de pe vremea dinozaurilor. Creatura apare la suprafa\xc8\x9b\xc4\x83 \xc8\x99i distruge farul, apoi se retrage pentru totdeauna \xc3\xaen ad\xc3\xa2ncuri. Un nou far este construit ulterior \xc3\xaen locul celui d\xc4\x83r\xc3\xa2mat, din materiale mai rezistente.\n_START_SECTION_\nRacheta\n_START_PARAGRAPH_\nTitlul ini\xc8\x9bial al acestei povestiri ap\xc4\x83rute \xc3\xaen num\xc4\x83rul din martie 1950 al revistei Super Science Stories este Outcast of the Stars. \xc3\x8en ea se vorbe\xc8\x99te despre un viitor \xc3\xaen care c\xc4\x83l\xc4\x83toria \xc3\xaen spa\xc8\x9biu este accesibil\xc4\x83 doar celor boga\xc8\x9bi. Fiorello Bodoni, proprietarul unui magazin de fiare vechi, str\xc3\xa2nge suficien\xc8\x9bi bani pentru a-l trimie \xc3\xaen spa\xc8\x9biu pe unul dintre membrii familiei, dar \xc3\xae\xc8\x99i d\xc4\x83 seama c\xc4\x83 alegerea va crea disensiuni \xc8\x99i rupturi \xc3\xaen s\xc3\xa2nul acesteia. \xc3\x8en cele din urm\xc4\x83 cump\xc4\x83r\xc4\x83 macheta unei rachete \xc3\xaen care proiecteaz\xc4\x83 un film tridimensional care d\xc4\x83 impresia c\xc4\x83 oamenii de la bord chiar au c\xc4\x83l\xc4\x83torit prin sistemul solar \xc8\x99i le ofer\xc4\x83 copiilor s\xc4\x83i o experien\xc8\x9b\xc4\x83 de neuitat.\n_START_SECTION_\nCosmonautul\n_START_PARAGRAPH_\nPovestirea a fost publicat\xc4\x83 pentru prima dat\xc4\x83 \xc3\xaen 1951 \xc3\xaen culegerea Omul ilustrat. Ea descrie via\xc8\x9ba unui familii al c\xc4\x83rei b\xc4\x83rbat \xc3\xae\xc8\x99i \xc3\xaemparte timpul \xc3\xaentre spa\xc8\x9biu \xc8\x99i familie: de c\xc3\xa2te ori se afl\xc4\x83 \xc3\xaen misiune i se face dor de cas\xc4\x83 \xc8\x99i vrea s\xc4\x83 revin\xc4\x83 pe P\xc4\x83m\xc3\xa2nt \xc8\x99i de c\xc3\xa2te ori st\xc4\x83 acas\xc4\x83 i se face dor de spa\xc8\x9biu. So\xc8\x9bia \xc8\x99i copilul s\xc4\x83u \xc3\xaencearc\xc4\x83 s\xc4\x83 se adapteze acestei situa\xc8\x9bii, dar c\xc3\xa2nd afl\xc4\x83 c\xc4\x83 el a murit c\xc4\x83z\xc3\xa2nd \xc3\xaen Soare aleg s\xc4\x83 duc\xc4\x83 o existen\xc8\x9b\xc4\x83 nocturn\xc4\x83, astfel \xc3\xaenc\xc3\xa2t s\xc4\x83 nu fie nevoi\xc8\x9bi s\xc4\x83 \xc3\xae\xc8\x99i aminteasc\xc4\x83 mereu despre deces.\n_START_SECTION_\nMerele de aur ale Soarelui\n_START_PARAGRAPH_\nPublicat pentru prima dat\xc4\x83 \xc3\xaen luna martie a anului 1953 \xc3\xaen culegerea de povestiri The Golden Apples of the Sun, textul de fa\xc8\x9b\xc4\x83 relateaz\xc4\x83 despre misiunea unei nave spa\xc8\x9biale care c\xc4\x83l\xc4\x83tore\xc8\x99te p\xc3\xa2n\xc4\x83 la Soare \xc8\x99i colecteaz\xc4\x83 energie solar\xc4\x83 pentru a o folosi pe P\xc4\x83m\xc3\xa2nt. Titlul reprezint\xc4\x83 un vers al poetului irlandez William Butler Yeats.\n_START_SECTION_\nDetun\xc4\x83tura\n_START_PARAGRAPH_\nAp\xc4\x83rut\xc4\x83 ini\xc8\x9bial \xc3\xaen num\xc4\x83rul din 28 iunie 1952 al publica\xc8\x9biei Collier\'s, aceast\xc4\x83 povestire a ajuns \xc3\xaen anul 1984 s\xc4\x83 fie cea mai reeditat\xc4\x83 povestire science fiction. Ea are la baz\xc4\x83 conceptul care a fost denumit ulterior efectul fluture._NEWLINE_\xc3\x8en anul 2055, \xc3\xaentr-o vreme c\xc3\xa2nd ma\xc8\x99ina timpului a fost inventat\xc4\x83, un grup de turi\xc8\x99ti c\xc4\x83l\xc4\x83toresc \xc3\xaen perioada dinozaurilor \xc3\xaentr-un safari care s\xc4\x83 conduc\xc4\x83 la uciderea unui Tyrannosaurus rex. Ei sunt averiza\xc8\x9bi s\xc4\x83 nu calce \xc3\xaen afara potecii stabilite, dar vederea dinozaurului \xc3\xael sperie pe unul dintre ei \xc8\x99i acesta calc\xc4\x83 \xc3\xaen noroiul de l\xc3\xa2ng\xc4\x83 potec\xc4\x83. Saurianul este \xc3\xaempu\xc8\x99cat cu c\xc3\xa2teva clipe \xc3\xaenainte ca el s\xc4\x83 fie strivit de copacul care trebuia s\xc4\x83 \xc3\xael omoare \xc3\xaen cursul firesc al istoriei._NEWLINE_Reveni\xc8\x9bi \xc3\xaen timpul lor, c\xc4\x83l\xc4\x83torii constat\xc4\x83 mici schimb\xc4\x83ri \xc3\xaen societate, cum ar fi alterarea limbii engleze sau schimbarea c\xc3\xa2\xc8\x99tig\xc4\x83torului alegerilor preziden\xc8\x9biale. Turistul care c\xc4\x83lcase l\xc3\xa2ng\xc4\x83 potec\xc4\x83, Eckels, observ\xc4\x83 atunci c\xc4\x83 \xc3\xaen noroiul de pe cizma lui se afl\xc4\x83 \xc8\x99i un fluture mort, acea alterare minor\xc4\x83 a trecutului av\xc3\xa2nd repercusiuni asupra prezentului.\n_START_SECTION_\nPloaia cea lung\xc4\x83\n_START_PARAGRAPH_\nPovestirea a ap\xc4\x83rut pentru prima dat\xc4\x83 \xc3\xaen num\xc4\x83rul din mai 1950 al publica\xc8\x9biei Planet Stories \xc8\x99i a mai fost publicat\xc4\x83 \xc8\x99i \xc3\xaen culegerea de povestiri Omul ilustrat._NEWLINE_Un grup de astronau\xc8\x9bi r\xc4\x83m\xc3\xa2ne pe Venus, o planet\xc4\x83 pe care plou\xc4\x83 toren\xc8\x9bial, f\xc4\x83r\xc4\x83 oprire. C\xc4\x83l\xc4\x83torind pe planet\xc4\x83, ei descoper\xc4\x83 un dom dotat cu o surs\xc4\x83 de lumin\xc4\x83 artificial\xc4\x83 distrus de venusieni. C\xc4\x83ut\xc3\xa2nd alte domuri similare, astronau\xc8\x9bii sunt condu\xc8\x99i r\xc3\xa2nd pe r\xc3\xa2nd spre nebunie \xc8\x99i suicid de c\xc4\x83tre ploaia nesf\xc3\xa2r\xc8\x99it\xc4\x83, \xc3\xaen afara unuia care reu\xc8\x99e\xc8\x99te s\xc4\x83 g\xc4\x83seasc\xc4\x83 un dom intact.\n_START_SECTION_\nSurghiuni\xc8\x9bii\n_START_PARAGRAPH_\nTitlul ini\xc8\x9bial sub care aceast\xc4\x83 povestire a ap\xc4\x83rut \xc3\xaen num\xc4\x83rul din 15 septembrie 1949 al publica\xc8\x9biei MacLean\'s a fost The Mad Wizard of Mars. Titlul actual i-a fost dat odat\xc4\x83 cu reeditarea din anul urm\xc4\x83tor \xc3\xaen antologia Beyond Time and Space. Eminentul autor \xc8\x99i critic literar Gore Vidal a apreciat povestirea ca fiind "bun\xc4\x83" \xc8\x99i spun\xc3\xa2nd c\xc4\x83 \xc3\xael prezint\xc4\x83 pe Bradbury "\xc3\xaen cea mai bun\xc4\x83 form\xc4\x83"._NEWLINE_Multe opere literare sunt interzise pe P\xc4\x83m\xc3\xa2nt. Personajele lor devin entit\xc4\x83\xc8\x9bi reale pe Marte, dar odat\xc4\x83 ce toate c\xc4\x83r\xc8\x9bile \xc3\xaen care ele apar sunt distruse, ele sunt sortite pieirii. Ele pl\xc4\x83nuiesc o ripost\xc4\x83 fa\xc8\x9b\xc4\x83 de oamenii care vin s\xc4\x83 le caute, dar sunt distruse de arderea ultimelor c\xc4\x83r\xc8\x9bi de pe P\xc4\x83m\xc3\xa2nt._NEWLINE_Bradbury a mai descris un viitor similar \xc3\xaen care face referire la operele lui Poe \xc8\x99i a altor autori \xc3\xaen povestirile "The Pillar of Fire" \xc8\x99i "Usher II.\n_START_SECTION_\nAici sunt tigri\n_START_PARAGRAPH_\nPovestirea - al c\xc4\x83rei titlu face trimitere la expresia \xe2\x80\x9dAici sunt dragoni\xe2\x80\x9d folosit\xc4\x83 de cartografii medievali pentru a avertiza asupra por\xc8\x9biunilor neexplorate de pe h\xc4\x83r\xc8\x9bile lor - a fost publicat\xc4\x83 pentru prima dat\xc4\x83 \xc3\xaen anul 1951 \xc3\xaen antologia New Tales of Space and Time._NEWLINE_O expedi\xc8\x9bie este trimis\xc4\x83 c\xc4\x83tre o planet\xc4\x83 pentru a vedea dac\xc4\x83 de\xc8\x9bine resurse naturale utile rasei umane. Exploratorii descoper\xc4\x83 un paradis care pare s\xc4\x83 le \xc3\xaendeplineasc\xc4\x83 orice dorin\xc8\x9b\xc4\x83, ceea ce \xc3\xaei determin\xc4\x83 s\xc4\x83 o p\xc4\x83r\xc4\x83seasc\xc4\x83 \xc8\x99i s\xc4\x83 raporteze c\xc4\x83 e ostil\xc4\x83, pentru a nu fi distrus\xc4\x83 de omenire.\n_START_SECTION_\nGeamul de culoarea c\xc4\x83p\xc8\x99unii\n_START_PARAGRAPH_\nAp\xc4\x83rut\xc4\x83 ini\xc8\x9bial \xc3\xaen num\xc4\x83rul 3 din ianuarie 1955 al publica\xc8\x9biei Star Science Fiction, povestirea relateaz\xc4\x83 despre greut\xc4\x83\xc8\x9bile de adaptare la via\xc8\x9ba dur\xc4\x83 de pe Marte ale unei familii de imigran\xc8\x9bi p\xc4\x83m\xc3\xa2nteni. V\xc4\x83z\xc3\xa2nd c\xc4\x83 exist\xc4\x83 riscul destr\xc4\x83m\xc4\x83rii familiei, tat\xc4\x83l decide s\xc4\x83 \xc3\xae\xc8\x99i foloseasc\xc4\x83 economiile pentru a aduce bucat\xc4\x83 cu bucat\xc4\x83 casa de pe P\xc4\x83m\xc3\xa2nt, \xc3\xaentr-o \xc3\xaencercare de a recrea un element care s\xc4\x83 le dea puterea de a merge mai departe.\n_START_SECTION_\nBalaurul\n_START_PARAGRAPH_\nPovestirea a ap\xc4\x83rut pentru prima dat\xc4\x83 \xc3\xaen 1955 \xc3\xaen revista Esquire, fiind reeditat\xc4\x83 \xc3\xaen 1988 de Footstep Press \xc3\xaentr-o edi\xc8\x9bie litat\xc4\x83 de 352 de exemplare numerotate \xc8\x99i semnate, precum \xc8\x99i \xc3\xaentr-o serie de antologii ale lui Bradbury._NEWLINE_Doi cavaleri din secolul al X-lea au primit misiunea s\xc4\x83 ucid\xc4\x83 un balaur care p\xc3\xa2rjole\xc8\x99te \xc8\x9binutul \xc8\x99i creeaz\xc4\x83 panic\xc4\x83. Pove\xc8\x99tile relateaz\xc4\x83 c\xc4\x83 este uria\xc8\x99, scuip\xc4\x83 foc, este \xc3\xaenfior\xc4\x83tor \xc8\x99i are doar un ochi, iar cei doi se a\xc8\x99teapt\xc4\x83 s\xc4\x83 fie uci\xc8\x99i \xc3\xaen tentativa lor. \xc3\x8en final se dovede\xc8\x99te c\xc4\x83 \'balaurul\' este de fapt un tren cu aburi din epoca modern\xc4\x83 care trece prin acea regiune.\n_START_SECTION_\nDarul\n_START_PARAGRAPH_\nAceast\xc4\x83 povestire scurt\xc4\x83 a fost publicat\xc4\x83 ini\xc8\x9bial \xc3\xaen num\xc4\x83rul din decembrie 1952 al revistei Esquire. Ea poveste\xc8\x99te despre prima c\xc4\x83l\xc4\x83torie f\xc4\x83cut\xc4\x83 \xc3\xaen spa\xc8\x9biu de un copil \xc3\xaempreun\xc4\x83 cu familia sa, \xc3\xaen Ajunul Cr\xc4\x83ciunului. Deoarece nu e voie cu brazi la bord, p\xc4\x83rin\xc8\x9bii \xc3\xaei arat\xc4\x83 cel mai mare brad posibil, plin de lumini: spa\xc8\x9biul \xc3\xaenstelat.\n_START_SECTION_\nGerul \xc8\x99i focul\n_START_PARAGRAPH_\nPovestirea a fost publicat\xc4\x83 pentru prima dat\xc4\x83 \xc3\xaen num\xc4\x83rul din august 1946 din Planet stories._NEWLINE_Pr\xc4\x83bu\xc8\x99irea unei rachete las\xc4\x83 pe o planet\xc4\x83 oameni nevoi\xc8\x9bi s\xc4\x83 \xc3\xaemp\xc4\x83rt\xc4\x83\xc8\x99easc\xc4\x83 o soart\xc4\x83 crud\xc4\x83: din cauza radia\xc8\x9biilor, ei tr\xc4\x83iesc doar opt zile \xc8\x99i nu pot ie\xc8\x99i din pe\xc8\x99tera \xc3\xaen care s-au ascuns dec\xc3\xa2t \xc3\xaen perioada de o or\xc4\x83 dintre ziua \xc8\x99i noaptea care le sunt, ambele, fatale. Dar ei beneficiaz\xc4\x83 \xc8\x99i de amintirile str\xc4\x83mo\xc8\x99ilor lor, ceea ce compenseaz\xc4\x83 \xc3\xaentro oarecare m\xc4\x83sur\xc4\x83 blestemul radia\xc8\x9biilor. Protagonistul povestirii, Sim, decide s\xc4\x83 \xc3\xae\xc8\x99i ri\xc8\x99te via\xc8\x9ba \xc3\xaencerc\xc3\xa2nd s\xc4\x83 ajung\xc4\x83 la o rachet\xc4\x83 care se afl\xc4\x83 pe un platou din apropiere, parcurg\xc3\xa2nd un drum care pare a fi mai lung dec\xc3\xa2t o or\xc4\x83, sper\xc3\xa2nd ca astfel s\xc4\x83 \xc3\xae\xc8\x99i prelungeasc\xc4\x83 via\xc8\x9ba.\n_START_SECTION_\nUnchiul Einar\n_START_PARAGRAPH_\nPublicat\xc4\x83 pentru prima dat\xc4\x83 \xc3\xaen 1947 \xc3\xaen prima culegere de povestiri a lui Bradnury, Dark carnival, povestirea de fa\xc8\x9b\xc4\x83 prezint\xc4\x83 cazul unui om capabil s\xc4\x83 zboare cu ajutorul unei perechi frumoase de aripi. Tem\xc3\xa2ndu-se s\xc4\x83 zboare ziua pentru a nu atrage aten\xc8\x9bia savan\xc8\x9bilor sau a v\xc3\xa2n\xc4\x83torilor \xc8\x99i incapabil s\xc4\x83 mai zboare noaptea din cauza unui accident, unchiul Einar \xc3\xae\xc8\x99i g\xc4\x83se\xc8\x99te \xc3\xaen sf\xc3\xa2r\xc8\x99it libertatea c\xc3\xa2nd copiii s\xc4\x83i \xc3\xaei solicit\xc4\x83 ajutorul pentru a confec\xc8\x9biona ni\xc8\x99te zmeie. Lu\xc3\xa2nd unul dintre ele \xc3\xaen spate, el poate zbura f\xc4\x83r\xc4\x83 teama c\xc4\x83 ar mai atrage aten\xc8\x9bia cuiva.\n_START_SECTION_\nMa\xc8\x99ina Timpului\n_START_PARAGRAPH_\nPublicat\xc4\x83 ini\xc8\x9bial \xc3\xaen num\xc4\x83rul din 2 iunie 1955 al publica\xc8\x9biei The Reporter sub titlul The Last, the Very Last, aceast\xc4\x83 povestire a fost ulterior inclus\xc4\x83 \xc3\xaen romanul Dandelion Wine ap\xc4\x83rut \xc3\xaen 1957. \xc3\x8en ea este vorba despre copiii dintr-un or\xc4\x83\xc8\x99el american care descoper\xc4\x83 o \xe2\x80\x9dma\xc8\x99in\xc4\x83 a timpului uman\xc4\x83\xe2\x80\x9d \xc3\xaen persoana unui colonel care \xc3\xaei poart\xc4\x83 \xc3\xaen trecutul s\xc4\x83u prin intermediul amintirilor din via\xc8\x9ba sa.\n_START_SECTION_\nFream\xc4\x83tul verii\n_START_PARAGRAPH_\nLa fel ca \xc8\x99i povestirea anterioar\xc4\x83 \xc8\x99i aceasta a ap\xc4\x83rut ini\xc8\x9bial sub alt titlu - Summer in the Air - \xc3\xaen num\xc4\x83rul din 18 februarie 1956 al publica\xc8\x9biei Saturday Evening Post, fiind inclus\xc4\x83 ulterior \xc3\xaen romanul Dandelion Wine. Ea poveste\xc8\x99te despre transformarea magic\xc4\x83 pe care o are asupra unui adolescent perechea nou\xc4\x83 de teni\xc8\x99i pe care \xc8\x99i-o cump\xc4\x83r\xc4\x83 la \xc3\xaenceputul fiec\xc4\x83rei veri.\n_START_SECTION_\nAdapt\xc4\x83ri\n_START_PARAGRAPH_\nDrepturile de autor ale povestirii Fluierul de cea\xc8\x9b\xc4\x83 au fost cump\xc4\x83rate de realizatorii filmului The Beast from 20,000 Fathoms, care au folosit titlul ei ini\xc8\x9bial \xc8\x99i aspectul monstrului subacvatic. Ulterior, ideea a stat la baza unuia dintre primele episoade ale serialului de televiziune "Pokemon", \xc3\xaen care proprietarul unui far folose\xc8\x99te un fluier \xc8\x99i o \xc3\xaenregistrare pentru a chema o creatur\xc4\x83._NEWLINE_Leonard Nimoy (Spock din Star Trek) pretinde c\xc4\x83 povestirea a stat la baza ideii filmului Star Trek IV: C\xc4\x83l\xc4\x83toria acas\xc4\x83._NEWLINE_Povestirea The Rocket a fost adaptat\xc4\x83 pentru radio de Ernest Kinoy \xc3\xaen 1952 ca parte a serialului NBC Presents: Short Story. \xc3\x8enregistrarea difuz\xc4\x83rii din 4 ianuarie poate fi g\xc4\x83sit\xc4\x83 \xc3\xaen Arhiva NBC Short Story. Pe 16 martie 1952, CBS Television Workshop a difuzat o ecranizare a povestirii, cu Martin Ritt \xc3\xaen rolul principal. Joe Orlando \xc8\x99i Al Feldstein au publicat o adaptare BD \xc3\xaen num\xc4\x83rul din noiembrie-decembrie 1953 al publica\xc8\x9biei Weird Science, folosind titlul original al povestirii - "Outcast of the Stars", aceasta reg\xc4\x83sindu-se \xc8\x99i \xc3\xaen antologia BD a lui Bradbury Tomorrow Midnight (Ballantine, 1966). Filmul The Astronaut Farmer (2006) (cu Billy Bob Thornton \xc8\x99i Bruce Willis) se bazeaz\xc4\x83 vag pe povestire, p\xc4\x83str\xc3\xa2nd o tem\xc4\x83 \xc8\x99i o moral\xc4\x83 similare._NEWLINE_Ploaia cea lung\xc4\x83 a f\xc4\x83cut parte dintre povestirile ecranizate \xc3\xaen 1969 \xc3\xaen filmul Omul ilustrat. Ulterior, ea a fost inclus\xc4\x83 \xc3\xaentr-un episod al serialului The Ray Bradbury Theatre, \xc3\xaen regia lui Lee Tamahori, cu Marc Singer \xc8\x99i Michael Hurst \xc3\xaen rolurile principale._NEWLINE_Povestirea Balaurul a fost adaptat\xc4\x83 \xc3\xaentr-o band\xc4\x83 desenat\xc4\x83 ap\xc4\x83rut\xc4\x83 \xc3\xaen revista rom\xc3\xa2neasc\xc4\x83 Luceaf\xc4\x83rul copiilor \xc3\xaen anii \'80._NEWLINE_\xc3\x8en 1985, Klaus Janson a realizat pentru seria DC Science Fiction Graphic Novel o adaptare dup\xc4\x83 povestirea Gerul \xc8\x99i focul. Aceea\xc8\x99i povestire a stat \xc8\x99i la baza filmului de scurt metraj Quest regizat de Elaine \xc8\x99i Saul Bass \xc3\xaen 1984.'